
ACORD 192/2007 DE 13 DE JUNY DEL PLE DEL CONSELL DE L’AUDIOVISUAL DE CATALUNYA

Expedient número 147/2006-S Ràdio Ullastrell (Ajuntament d’Ullastrell) 
Resolució final
Antecedents

1. Mitjançant l’Acord 308/2006, de 18 d’octubre, el Ple del Consell de l’Audiovisual de Catalunya, va acordar l’obertura d’un període d’informació prèvia a fi de donar audiència a determinats prestadors de serveis de comunicació audiovisual de gestió pública i privada, per tal que en el termini màxim de cinc dies a comptar des del dia següent a la recepció de la notificació de l’Acord, formulessin les manifestacions oportunes, arran de la manca de comunicació al Consell del Audiovisual de Catalunya del compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponents al segon trimestre de l’any 2006. 
2. Transcorregut el termini atorgat sense que alguns d’aquests prestadors haguessin fet al·legacions ni presentat la informació requerida, el Consell de l’Audiovisual de Catalunya va aprovar l’Acord 326/2006, de 15 de novembre, mitjançant el qual incoava un procediment sancionador a determinats prestadors, atès què no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000, de 4 de maig, del Consell de l’Audiovisual de Catalunya, en relació al segon paràgraf de l’article 11 de la llei dita, per no haver acreditat a aquest Consell que havien complert amb les obligacions sobre la presència de la llengua i la cultura catalanes i de l’aranès, corresponents al segon trimestre de l’any 2006. Un d’aquests prestadors era el corresponent a Ràdio Ullastrell.

3. Notificat l’Acord d’incoació, es van seguir els tràmits legalment establerts, fins que la instructora de l’expedient va dictar el corresponent plec de càrrecs que es va notificar a l’interessat, a qui es va atorgar un termini de deu dies per formular al·legacions i proposar les proves oportunes de les quals intentés valer-se en aquest expedient.

4. El 15 de maig de 2007, es va considerar procedent confirmar els càrrecs imputats, i es va formular la corresponent proposta de resolució que va ser notificada a l’interessat el 17 de maig de 2007 perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, d’11 de novembre, de procediment sancionador d’aplicació als àmbits de competència de la Generalitat.

5. Dins del termini atorgat per fer al·legacions, l’interessat va presentar un escrit en el qual al·lega que per problemes tècnics, no es va poder complir amb l’obligació d’acreditar al Consell el compliment de les obligacions sobre la presència de la llengua i la cultura catalanes i de l’aranès, corresponents al segon trimestre de l’any 2006, i sol·licita l’arxiu de l’expedient sancionador.
Fonaments de dret

A més de formular al·legacions i demanar l’arxiu de l’expedient Ràdio Ullastrell, nom comercial del prestador de serveis de radio de l’Ajuntament d'Ullastrell, ha presentat la informació a què es refereix el present expedient. Es dóna doncs la circumstància que, amb la seva actuació, l’interessat ha complert amb l’obligació d’acreditar a aquest Consell el compliment de les obligacions sobre la presència de la llengua i la cultura catalanes i de l’aranès, corresponents al segon trimestre de l’any 2006, la contravenció de la qual va donar lloc a la incoació de l’expedient sancionador. Amb la presentació de la informació requerida, es considera que s’ha de posar fi a l’expedient incoat.

D’acord amb el que s’ha exposat, el Ple del Consell de l’Audiovisual de Catalunya ha adoptat els següents:

ACORDS

1.- Estimar les al·legacions de Ràdio Ullastrell, nom comercial del prestador de serveis de radio de l’Ajuntament d'Ullastrell.

2.- Posar fi al procediment sancionador incoat a Ràdio Ullastrell, nom comercial del prestador de serveis de radio de l’Ajuntament d'Ullastrell,  i decretar el seu arxiu.
3.- Notificar aquest Acord a Ràdio Ullastrell, nom comercial del prestador de serveis de radio de l’Ajuntament d'Ullastrell.

Barcelona, 13 de juny de 2007

Josep M. Carbonell i Abelló


Dolors Comas d’Argemir i Cendra

President

